《次韵郑鱼门秋夕书感 其二》
清代·彭维新

贳酒不尽饮，旅颜成半酡。世味间愈淡，夜吟秋更多。

蟋蟀无意间，苦效商声歌。我听犹丝管，翻赖蠲宿疴。

篆烟静不散，井水寒无波。烛光荧棐几，圣籍纷骈罗。

作者简介：彭维新，字石原，茶陵人。康熙丙戌进士，改庶吉士，授检讨，累官协办大学士，管理户部。坐事免，起授左都御史。有《墨香阁集》。